Dansk Metal fik ikke mange job ud af en stort anlagte kampagne, der skulle få arbejdsgivere til at melde sig med jobtilbud.

Morgenaviserne var fulde af annoncer, som ikke sådan lige var til at overse. Arbejdsgivere søges var budskabet i annoncerne fra Dansk Metal. Og der var fra morgenstunden fire mand til at modtage telefonopkald.

- Vi har kun fået to henvendelser. Fra en arbejdsgiver i Haderslev, der skulle bruge en rørsmed, og en henvendelse fra Solrød, hvor en virksomhed skulle bruge en ventilationssmed, konstaterede Torben Poulsen, hovedkasserer i Dansk Metal, da han sidst på dagen gjorde status.

Svar på udtalelser fra DA

Dansk Metal havde indrykket store annoncer i blandt andet Berlingske, Børsen og Jyllands-Posten med budskabet: "Efterlysning. Arbejdsgivere søges".

Annoncerne er et svar på tidligere udtalelser fra Dansk Arbejdsgiverforening om, at der fortsat er mange ledige job.

- Vi prøver at gøre en ekstraindsats for at se, om der skulle gemme sig nogle arbejdsgivere et eller andet sted, vi ikke er opmærksomme på, siger Torben Poulsen.

Kampagnen fortsætter

Han understreger, at en del af kampagnens pointe er at bevise, at det ikke er så let for ledige at finde job.

Dansk arbejdsgiverforening har tidligere været inde på, at der også er jobmuligheder i andre brancher som for eksempel i butiksområdet.

Men da Dansk Metal lukkede for telefonerne sidst på dagen, var der heller ikke kommet henvendelser fra det område.